CELEX: 32021R0656
Language: hu
Date: 2021-04-21 00:00:00
Title: A Bizottság (EU) 2021/656 végrehajtási rendelete (2021. április 21.) egy elnevezésnek a hagyományos különleges termékek nyilvántartásába történő bejegyzéséről („Slovenska potica” [HKT])

2021.4.22.   
               
               
                  HU
               
               
                  Az Európai Unió Hivatalos Lapja
               
               
                  L 137/12
               
            
         A BIZOTTSÁG (EU) 2021/656 VÉGREHAJTÁSI RENDELETE
         (2021. április 21.)
         egy elnevezésnek a hagyományos különleges termékek nyilvántartásába történő bejegyzéséről („Slovenska potica” [HKT])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (3) bekezdésének a) pontjára,
         mivel:
         
                     (1)
                  
                  
                     Az 1151/2012/EU rendelet 50. cikke (2) bekezdése b) pontjának megfelelően a Bizottság közzétette az Európai Unió Hivatalos Lapjában Szlovénia kérelmét (2) a „Slovenska potica” elnevezés hagyományos különleges termékként (HKT) történő bejegyzésére.
                  
               
                     (2)
                  
                  
                     2020. június 29-én a Bizottság kézhez kapta Ausztria felszólalását és indokolással ellátott felszólalási nyilatkozatát. A Bizottság 2020. július 3-án továbbította Szlovéniának Ausztria felszólalását és indokolással ellátott felszólalási nyilatkozatát.
                  
               
                     (3)
                  
                  
                     A Bizottság megvizsgálta az Ausztria által benyújtott felszólalást, és azt elfogadhatónak találta. A felszólalás szerint Ausztriában a „Potize”/„Putize” elnevezést még mindig használják hasonló, Ausztriában előállított termékekre, használata jogszerű, és az elnevezés nemzedékek óta elismert. Ausztria azzal érvel továbbá, hogy a „Potize”/„Putize” előállítása jelentős gazdasági jelentőséggel bír Ausztriában, különösen a dél-ausztriai székhelyű vállalatok számára. Ausztria ezért úgy véli, hogy el kell utasítani azt, hogy az elnevezést kizárólag a Szlovéniában (a szlovén hagyománynak megfelelően) ezen a néven előállított termékek számára tartsák fenn. Ausztria mindenesetre úgy véli, hogy biztosítani kell, hogy az Ausztriában sok éven át hagyományosan használt „Potize” vagy „Putize” elnevezés az osztrák hagyományoknak megfelelően előállított termék esetében továbbra is lehetséges legyen. Összefoglalva, a felszólalás szerint a bejegyzésre javasolt elnevezés az 1151/2012/EU rendelet 21. cikke (1) bekezdésének b) pontjával összhangban jogszerű, elismert és gazdaságilag jelentős a hasonló mezőgazdasági termékek vagy élelmiszerek tekintetében.
                  
               
                     (4)
                  
                  
                     2020. július 28-án kelt levelében a Bizottság felkérte az érdekelteket a szükséges konzultációk lefolytatására, hogy saját belső eljárásaiknak megfelelően egyezségre jussanak egymás között.
                  
               
                     (5)
                  
                  
                     Szlovénia és Ausztria megállapodásra jutott, amelyről a Bizottságot az előírt határidőn belül, 2020. október 5-én értesítették.
                  
               
                     (6)
                  
                  
                     Szlovénia és Ausztria egyetértett abban, hogy a „Potize” és „Putize” kifejezések használata nem minősül a „Slovenska potica” mint hagyományos különleges termék (HKT) elnevezéssel való visszaélésnek, az elnevezés utánzásának vagy arra való utalásnak.
                  
               
                     (7)
                  
                  
                     Ezenkívül egyetértettek abban, hogy mind a „Slovenska potica”, mind pedig a „Potize” és a „Putize” elnevezések jogszerűek. Szlovénia megerősítette, hogy a „Slovenska potica” elnevezés hagyományos különleges termékként (HKT) történő bejegyzése nem csorbítaná az osztrák termelők jogát a „Potize” és a „Putize” kifejezések használatára. Az osztrák gyártók ugyanakkor nem használhatnak a csomagoláson Szlovéniára utaló elemeket (pl. zászlókat, színeket stb.).
                  
               
                     (8)
                  
                  
                     A megállapodásból az következik, hogy Szlovénia elismerte az osztrák termelők azon jogát, hogy továbbra is használják a „Potize” és a „Putize” elnevezéseket, és ezért nem áll fenn az oltalom alá helyezendő „Slovenska potica” összetett elnevezés részét képező „potica” oltalom alá helyezésére irányuló szándék. Következésképpen a „Slovenska potica” elnevezést egészében kell oltalomban részesíteni, míg a „Potica” kifejezés használatát továbbra is engedélyezni kell az Unió területén olyan termékek esetében, amelyek nem felelnek meg a „Slovenska potica” termékleírásának, feltéve, hogy az Unió jogrendjében alkalmazandó elveket és szabályokat tiszteletben tartják.
                  
               
                     (9)
                  
                  
                     A Szlovénia és Ausztria közötti megállapodás nem teszi szükségessé az 1151/2012/EU rendelet 50. cikke (2) bekezdésének megfelelően közzétett termékleírás módosítását.
                  
               
                     (10)
                  
                  
                     Ennek megfelelően a „Slovenska potica” elnevezést be kell jegyezni a hagyományos különleges termékek (HKT) nyilvántartásába,
                  
               ELFOGADTA EZT A RENDELETET:
         
            1. cikk
            A „Slovenska potica” (HKT) elnevezés bejegyzésre kerül.
            Az első bekezdésben szereplő elnevezés a 2.3. osztályba tartozó terméket jelöl. Az első bekezdésben említett elnevezés a 668/2014/EU bizottsági végrehajtási rendelet (3) XI. mellékletében meghatározott terméket (kenyér, péksütemények, cukrászsütemények, édesipari termékek, kekszek és egyéb pékáru) jelöl.
         
         
            2. cikk
            A „Potica” elnevezés továbbra is használható az Unió területén olyan termékek esetében, amelyek nem felelnek meg a „Slovenska potica” termékleírásának, feltéve, hogy az Unió jogrendjében alkalmazandó elveket és szabályokat tiszteletben tartják.
         
         
            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. április 21-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 343., 2012.12.14., 1. o.
         
         
            (2)  HL C 110., 2020.4.2., 12. o.
         
         
            (3)  A Bizottság 668/2014/EU végrehajtási rendelete (2014. június 13.) a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).